Košice

**Košice** (en hongaro *Kassa*, en alemán *Kaschau*, en romaní *Kascha*, en latín *Cassovia*) ye una ciudat d'Eslovaquia. Teneba 239.797 habitants en l'anyo 2013, y ye a segunda ciudat mas gran d'Eslovaquia dimpués d'a capital, Bratislava.

## Toponimia

O primer documento escrito que en fa mención d'o establimiento d'una comunidat data de l'anyo 1230 con o nombre de Villa Cassa. As atras formas antigas trobadas relacionadas con o nombre de Košice son Cassa, Kassa u Kossa. L'orichen no ye conoixiu, pero a explicación mas probable sería que o pueto tenese un nombre d'orichen eslau que se podría traducir por 'chent de Koša', y Koša sería l'apelliu d'una familia. A cuenca de Košice ya yera habitada en a epoca d'a colonización hongara y dimpués alemana, pero os colonizadors habrían preso o nombre d'as poblacions locals. Dimpués, os administradors alemanys d'a villa transformoron o nombre en *Kaschau* y os hongaros en *Kassa*. A forma latinizada *Cassovia* y o suyo adchectivo *cassovés* provendría d'o Renaiximiento y de l'humanismo.

## Cheografía
### Situación
Košice se troba en una depresión ubierta enta o sud en a traviés d'a que fluye o río Hornád, un subafluyent d'o río Tisza. Ye rodiada por as montanyas de Čierna Hora a o norte y os tozals de Volovské Vrchy a l'ueste; istas dos formacions fan parti d'o conchunto d'as montanyas Metaliferas Eslovacas. A l'este, os tozals de Slanec zarran a depresión.

L'altaria meyana d'o territorio d'a villa ye de 208 m, o cobaixo situau a 184 m a cantos d'o Hornád y o cobalto a 851 m en a cima d'o tozal dito Vysoký Vrchk. As zonas construyidas se troban en a depresión a una altaria meya de 200 m; nomás bels pocos barrios perifericos son construyius en as versants d'os tozals, a una altaria de 300 m. A superficie d'a ciudat ye de 24.382 ha, d'as que 9.270 (38%) yeran en 2003 tierras agricolas. A o norte y a l'ueste, en os macizos de Volovské Vrchy y Čierna Hora, a villa tien 19.432 ha de selvas que sobrepasan as mugas administrativas, por lo que se converte en o segundo propietario forestal d'Europa central no estatal dimpués d'a ciudat de Viena.

## Relacions internacionals
### Representacions diplomaticas
Bi ha 8 consulaus en Košice. O consulau cheneral d'Hongría se troba en a carrera Hlavná; os seis atros consulaus son os de Belchica, Espanya, Turquía, Francia, Rusia, Mongolia y Alemanya.

Francia y a Republica Checa i contan con un centro cultural, l'Alliance française de Košice y o Centro Checo de Košice.

### Eurorrechions
Košice chuga un papel important en a cooperación rechional transnacional con a suya condición de seu d'oficina nacional d'a eurorrechión Carpatos, y dende de l'1 d'aviento de 2000, un d'os polos d'a eurorrechión bipolar de Košice-Miskolc.

### Ciudaz achirmanadas

*  Budapest, Hongría, 7 de mayo de 1997
*  Miskolc, Hongría, 7 de mayo de 1997
*  Bursa, Turquía, 29 de marzo de 2000
*  Cottbus, Alemanya, 6 de chulio de 1992
*  Wuppertal, Alemanya, 22 de mayo de 1980
*  Katowice, Polonia, 6 de mayo de 2000
*  Krosno, Polonia, 6 de mayo de 2000
*  Rzeszów, Polonia, 23 de noviembre de 1991
*  Mobile, Estaus Unius, 20 de marzo de 1992
*  Moscú, Rusia, 20 de noviembre de 2000
*  Sant Petersburgo, Rusia, 28 d'octubre de 1995
*   Niš, Serbia, 22 de marzo de 2001
*   Ostrava, Republica Checa, 24 de mayo de 2001
*   Plovdiv, Bulgaria, 29 de noviembre de 2000
*   Raahe, Finlandia, 28 de chunio de 1987
*   Verona, Italia, 20 d'agosto de 1992
*   Újhorod, Ucraína, 16 de chinero de 1993
*   Vysoké Tatry, Eslovaquia, 30 de chunio de 2006

## Fillos ilustres
* Etelka Gerster (1855-1920), soprano.

## Referencias

## Vinclos externos

*  Pachina oficial d'a ciutat.